**Η μουσική εξημερώνει**

**Α. Κείμενο**

Ο Πολύβιος ο Μεγαλοπολίτης (περ. 200-120 π.Χ.) καταγράφει στο έργο του *Ἱστορίαι* (μετά από μια σύντομη επισκόπηση της περιόδου 264-220 π.Χ.) τα γεγονότα από το 220 έως το 146 π.Χ., επιχειρώντας να δείξει πώς η Ρώμη μπόρεσε να κατακτήσει σημαντικό μέρος του τότε γνωστού κόσμου σε σχετικά μικρό χρονικό διάστημα. Αναφερόμενος στο τέταρτο βιβλίο των *Ἱστοριῶν* στους Αρκάδες Κυναιθείς, παρατηρεί ότι αυτοί διαφοροποιήθηκαν από τους γενικά φιλόξενους και πράους συμπατριώτες τους, καθώς έπαψαν κάποια στιγμή να ασχολούνται με τη μουσική και το τραγούδι, τα οποία συντέλεσαν στη διαμόρφωση του χαρακτήρα των υπόλοιπων Αρκάδων.

*Mουσικὴν [...] πᾶσι μὲν ἀνθρώποις ὄφελος ἀσκεῖν, Ἀρκάσι δὲ καὶ ἀναγκαῖον. [...] Παρὰ μόνοις γὰρ Ἀρκάσι πρῶτον μὲν οἱ παῖδες ἐκ νηπίων ᾄδειν* ***ἐθίζονται*** *κατὰ νόμους τοὺς ὕμνους καὶ παιᾶνας, οἷς ἕκαστοι κατὰ τὰ πάτρια τοὺς ἐπιχωρίους ἥρωας καὶ θεοὺς* ***ὑμνοῦσι****· μετὰ δὲ ταῦτα [...] πολλῇ φιλοτιμίᾳ χορεύουσι κατ’ ἐνιαυτὸν τοῖς Διονυσιακοῖς αὐληταῖς ἐν τοῖς θεάτροις [...]. Καὶ τῶν μὲν ἄλλων μαθημάτων ἀρνηθῆναί τι μὴ γινώσκειν οὐδὲν αἰσχρὸν* ***ἡγοῦνται****, τήν γε μὴν ὠδὴν οὔτ’ ἀρνηθῆναι* ***δύνανται*** *διὰ τὸ κατ᾿ ἀνάγκην πάντας μανθάνειν, οὔθ’ ὁμολογοῦντες ἀποτρίβεσθαι διὰ τὸ τῶν αἰσχρῶν παρ’ αὐτοῖς νομίζεσθαι τοῦτο. [...] Ταῦτά τέ μοι* ***δοκοῦσιν*** *οἱ πάλαι παρεισαγαγεῖν οὐ τρυφῆς καὶ περιουσίας χάριν, ἀλλὰ θεωροῦντες μὲν τὴν ἑκάστων αὐτουργίαν καὶ συλλήβδην τὸ τῶν βίων ἐπίπονον καὶ σκληρόν, θεωροῦντες δὲ τὴν τῶν ἠθῶν αὐστηρίαν, ἥτις αὐτοῖς* ***παρέπεται*** *διὰ τὴν τοῦ περιέχοντος ψυχρότητα καὶ στυγνότητα τὴν κατὰ τὸ πλεῖστον ἐν τοῖς τόποις ὑπάρχουσαν.*

**Πολύβιος, *Ἱστορίαι*4.20.4-21.1**

**Γλωσσικά σχόλια**

|  |  |  |
| --- | --- | --- |
| *ἐκ νηπίων* |  | από τη νηπιακή τους ηλικία (πβ. ν.ε.: νηπιαγωγός, νηπιακός) |
| *ᾄδω* | τραγουδώ (πβ. ν.ε.: άσμα) |
| *νηἐθίζομαι* | συνηθίζω (πβ. ν.ε.: εθισμός, εθιστικός, έθιμο) |
| *κατὰ νόμους* | σύμφωνα με τους μουσικούς ρυθμούς |
| *ὁ/ἡ πάτριος, τὸ πάτριον* | πατροπαράδοτος, αυτός που κληροδοτείται από τους προγόνους |
| *ὁ/ἡ ἐπιχώριος, τὸ ἐπιχώριον* | τοπικός |
| *ἡ φιλοτιμία* | η άμιλλα, ο συναγωνισμός |
| *χορεύω* | παίρνω μέρος σε κυκλικό χορό (= χορωδία) και ψάλλω άσμα προς τιμήν κάποιου θεού (πβ. ν.ε.: χορωδία, χορευτικός) |
| *κατ’ ἐνιαυτὸν τοῖς Διονυσιακοῖς αὐληταῖς* | κάθε χρόνο με τη συνοδεία των αυλητών του Διονύσου |
| *ἀρνηθῆναί τι μὴ γινώσκειν οὐδὲν αἰσχρὸν ἡγοῦνται* | δε θεωρούν καθόλου ντροπή να παραδεχθούν ότι δε γνωρίζουν κάτι |
| *διὰ τὸ κατ’ ἀνάγκην πάντας μανθάνειν*(έναρθρο απαρ.) | επειδή υποχρεωτικά όλοι το μαθαίνουν |
| *οὔθ’ ὁμολογοῦντες ἀποτρίβεσθαι*(ενν. *δύνανται*) | ούτε, εάν το παραδεχθούν, μπορούν να απαλλαγούν από αυτό |
| *διὰ τὸ τῶν αἰσχρῶν παρ’ αὐτοῖς νομίζεσθαι τοῦτο* | επειδή αυτό θεωρείται ντροπή στην κοινωνία τους / στα μέρη τους |
| *οἱ πάλαι* | οι παλιοί |
| *παρεισάγω* | (για νόμους και έθιμα) θεσπίζω |
| *οὐ τρυφῆς καὶ περιουσίας χάριν* | όχι για να καλλιεργήσουν τη φιληδονία και την επίδειξη πλούτου |
| *θεωρέω, θεωρῶ* | παρατηρώ, εξετάζω, παρακολουθώ (πβ. ν.ε.: θεωρία, θεώρημα) |
| *ἡ αὐτουργία* | (εδώ) ο μόχθος |
| *συλλήβδην* | περιληπτικά, με λίγα λόγια |
| *ἡ τῶν ἠθῶν αὐστηρία* | η αυστηρότητα των ηθών |
| *παρέπομαι* | ακολουθώ, έρχομαι ως συνέπεια |
| *διὰ τὴν τοῦ περιέχοντος*(ενν.*τόπου*) *ψυχρότητα καὶ στυγνότητα* | εξαιτίας του ψύχους και της τραχύτητας του τόπου στον οποίο ζουν |
| *κατὰ τὸ πλεῖστον* | στο μεγαλύτερο μέρος |
|  |  |  |

ΑΣΚΗΣΕΙΣ

1. Ν α σχηματίσετε προτάσεις με τις λέξεις: νηπιακός, εθιστικός, χορωδία, θεωρία
2. Να βρείτε ετυμολογικά συγγενείς λέξεις στο κείμενο με τους τύπους: ανώφελο, εξάσκηση, άτιμος, καθηγητής, τρίψιμο, δοκησίσοφος, εξαγωγή, ηθογραφία.
3. Ποιες συνήθειες των Αρκάδων αποδεικνύουν κατά τον Πολύβιο τη στενή σχέση τους με τη μουσική και με το τραγούδι;
4. Τι ήθελαν να πετύχουν οι Αρκάδες καθιερώνοντας την καλλιέργεια της μουσικής και του τραγουδιού;